text: Ferðafrásøgn - nevndarfundur í Tbilisi, Georgia
text: #000001
text: MFS hevur verið til nevndarfund hjá European Students’ Union (ESU) í høvuðsstaðnum hjá Georgia Tbilisi. Nevndarfundurin hjá ESU er ein hálvárligur fundur, har øll limafeløgini møtast, og virkar sum evsta vald felagsins. Til hesar fundirnar tekur nevndin týdningarmiklar avgerðir viðvíkjandi politikkir, arbeiðsæltan og val av limum í starvsnevndina, har hvørt land hevur tvær atkvøður. MFS hevur skapt góð úrslit til hendan nevndarfundin. Tór Marni Weihe bleiv endurvaldur í starvsnevndina og tvær yvlrýsingar við MFS sum uppskotssetara blivu samtyktar.
text: #000004
text: Tór Marni Weihe greiðir frá, hví hann skal blíva valdur.
text: #000006
text: ESU er eitt meginfelag fyri lesandi í Evropa við 45 landsfevnandi lestrarfeløgum úr 40 ymiskum londum, ið samanlagt umboða umleið 20 milliónir lesandi. Felagið bleiv stovnað í 1982 við endamálinum at umboða og tala fyri útbúgvingarligum, samfelagsligum, búskaparligum og mentanarligum áhugamálum hjá lesandi á evropeiskum støði rættað ímóti øllum viðkomandi stovnum, serliga Evropasamveldið (ES), Bologna Follow Up Group, Evroparáðið og UNESCO. ESU arbeiðir eitt nú við góðskutrygging av hægri útbúgving, internationalisering og mobilitet, trivnað og sálarheilsu hjá lesandi og starvsfólkum í hægri útbúgvingarstovnum.
text: #000007
text: Hvørt ár verður ein nýggj starvsnevnd og forsetaembæti valt í ESU. Tór Marni Weihe, fyrrverandi forseti hjá MFS, hevur sitið í starvsnevndini hjá ESU í eitt ár og valdi at stilla upp aftur og bleiv endurvaldur. Hesum úrslitinum eru vit í MFS sera errin av, og vit viðurkenna stóra virðið at hava ein føroying sitandi í maskinrúminum hjá tí størsta lestrarfelagsskapinum í Evropa, har servitan kann útvegast til gagns fyri føroyska samfelagið.
text: #000009
text: Harafturat var Borgný Súsonnudóttir Hansen, fyrrverandi altjóða skrivari hjá MFS, við sum fundarstjóri í stóra nevndarfundinum. So samanlagt vóru vit 5 føroyingar, ið aktivt luttóku til nevndarfundin. Stóra luttøkan hevur givið eina jaliga mynd av MFS og Føroyum í lestrarpolitiska heiminum.
text: #000010
text: Borgný Súsonnudóttir Hansen, ein av teimum 4 fundarstjórunum, verður víst í tíðindinum í Georgia
text: #000011
text: Hví var fundurin í Georgia?
text: #000013
text: Í tráð við einari pro-russiskari menning í tí politisku skipanini í Georgia var hesin nevndarfundurin millum annað nýttur til at varpa ljós á fólksins vilja í Georgia at blíva partur av evropeisku familjuni. Til setanina fóru vit til ráðhúsið í Tbilisi, har nógv viðurkend fólk úr universitetum og politiska umhvørvinunum vóru til staðar, teirra millum borgarstjórin í Tbilisi og útbúgvingarmálaráðharrin hjá Georgia. Setanin bleiv send beinleiðis í sjónvarpinum og nógv myndatól vóru til staðar. Eitt stórt georgiskt flagg hekk symbolskt við síðurnar av einum ES-flaggi og einum ukrainskum flaggi.
text: #000014
text: At síggja útbúgving og ESU fáa so nógv uppmerksemi í Georgia fekk ein at hugsa um, hvussu ein slíkur nevndarfundur hevði sæð út, um hann var hildin í Føroyum.
text: #000015
text: Her atkvøða vit til nevndarfundin.
text: #000016
text: MFS legði eina yvirlýsing fram til nevndarfundin um, at Føroyar skuldi fáa limaskap í European Higher Education Area (EHEA). Yvirlýsingin bleiv einmælt samtykt. Harvið fekk MFS staðfest, at ESU váttar sín stuðul til at fáa Føroyar við í Bologna Follow Up Group og EHEA, og at ESU eggjar løgtingið til at hava MFS við í tilgongdini fyri at inkludera sjónarmiðið hjá lesandi í Føroyum. Yvirlýsingin eigur at senda eitt stórt signal til bæði løgtingið og EHEA, tí 45 lestrarfeløg umboðandi umleið 20 milliónir lesandi kring Evropa stuðla MFS við hesum.
text: #000018
text: Yvirlýsing um rættin hjá lesandi til trygga og lógliga abort
text: #000019
text: MFS hevði saman við øðrum lestrarfeløgum eina yvirlýsing um, at lesandi skulu hava atgongd til trygga og lógliga abort í Evropa. Yvirlýsingin bleiv samtykt við 70 atkvøðum fyri og 9 blankar atkvøður.
text: #000020
text: Borgarstjórin í Tbilisi bjóðar okkum vælkomin til býin.
text: #000021
text: Í síðstu forsetarøðuni hjá Matteo Vespa, ið er fráfarandi forseti hjá ESU, blivu nøkur orð givin til Tór Marna Weihe og Borgný Súsonnudóttir Hansen fyri teirra megnar arbeiði at fáa ein so lítlan felagsskap sum MFS, ið umboðar eina sera lítla mongd av lesandi, at fáa fullan limaskap í ESU. Harumframt fekk Tór Marni eisini rós fyri hansara megnar arbeiði í starvsnevndini hjá ESU. Hetta prógvar bara, at hóast Føroyar kann hava nógvar avbjóðingar sum smátjóð, so eru har nógvir møguleikar úti í heiminum at gagnnýta. Tað snýr seg um at vera opin og trúgva uppá gongdina.
text: #000022